परिषद्मा दर्ता भएका ७४ हजार नर्समध्ये केहीले अवकाश पाएका छन् भने केही आफूखुशी विदेशमा गएको, केहीले विविध कारणले नर्सिङ पेशा छाडेको पाइन्छ । यी सबै तथ्याङ्क हेर्दा स्वदेशमा करीब १५ हजारभन्दा बढी नर्स अहिले बेरोजगार छन् । आश्चर्यको विषय के हो भने स्वास्थ्य मन्त्रालय, परिषद् वा सङ्घ कसैसँग नेपालमा बेरोजगार रहेका एकजना नर्सको पनि तथ्याङ्क छैन । ‘बेरोजगार छु भनेर अहिलेसम्म कोही पनि नर्स बसेको थाहा छैन,’ सङ्घकी कार्यवाहक अध्यक्ष गङ्गा थापाले भनिन्, ‘रोजगारी नपाएकाहरूका लागि सङ्घमा सम्पर्क राख्न अनुरोध गरे पनि अहिलेसम्म कसैले उजुरी गरेका छैनन् र हामीसँग कति नर्स बेरोजगार छन् भन्ने तथ्याङ्क पनि छैन ।’
